དེ་གསུམ་ནི་ལྷ་རབས་གཉན་རུམ་རྗེ་དང་།གཙུག་ཁྲི་བཙན་པོ།གཉའ་ཁྲི་བཙད་པོ་བཅས་ཡིན།དེའི་གཉའ་ཁྲི་བཙད་པོ་ཞེས་པ་དེ་དང་བོད་རྒྱལ་གཉའ་ཁྲི་གཉིས་བར་འཁྲུག་ཉེན་ཡོད་སྟབས་གཟབ་ནན་དགོས་པ་ཞིག་ཡིན།བསྒྲགས་པ་གླིང་གྲགས་ལས་ཡབ་བླ་བདལ་དྲུག་ནས་གཉའ་ཁྲི་བཙན་པོའི་བར་ལྷ་རབས་ནས་མི་རབས་ཇི་ལྟར་བྱུང་ཚུལ་ཙམ་ལས་ཡབ་བླ་བདལ་དྲུག་དེ་ཉིད་དུས་ནམ་ཞིག་ལ་བྱོན་མིན་གང་ཡང་གསལ་མེད།རྩ་རྒྱུད་ཉི་ཟེར་སྒྲོན་མ་ལས།སྔོན་ཚེ་ལོ་བརྒྱད་ཁྲིའི་དུས་སུ་ཕྱ་རྗེ་ཡབ་བླ་བདལ་དྲུག་དང་།དམུ་ལྕམ་གསེར་མཁར་མ་གཉིས་བཤོས་པའི་སྲས།།ཞེས་པས་ཚེ་ལོ་བརྒྱད་ཁྲིའི་སྐབས་སུ་བྱོན་པར་གསལ་བ་ཡིན་པས།བསྒྲགས་པ་གླིང་གྲགས་དང་རྒྱུད་ཉི་སྒྲོན་གཉིས་ནི་མཛད་པ་པོ་གཅིག་ཏུ་ངེས་སྟབས།དེ་གཉིས་ཀྱི་དགོངས་དོན་གཅིག་ཏུ་བབ་ཡོད་པ་ནི་གོར་མ་ཆག་མོད།